CELEX: 32011D0890
Language: da
Date: 2011-12-22 00:00:00
Title: 2011/890/EU: Kommissionens gennemførelsesafgørelse af 22. december 2011 om foranstaltninger til etablering, forvaltning og drift af netværket af nationale myndigheder, der er ansvarlige for e-sundhed

28.12.2011   
            
            
               DA
            
            
               Den Europæiske Unions Tidende
            
            
               L 344/48
            
         KOMMISSIONENS GENNEMFØRELSESAFGØRELSE
   af 22. december 2011
   om foranstaltninger til etablering, forvaltning og drift af netværket af nationale myndigheder, der er ansvarlige for e-sundhed
   (2011/890/EU)
   EUROPA-KOMMISSIONEN HAR —
   under henvisning til traktaten om oprettelse af Den Europæiske Unions funktionsmåde,
   under henvisning til Europa-Parlamentets og Rådets direktiv 2011/24/EU af 9. marts 2011 om patientrettigheder i forbindelse med grænseoverskridende sundhedsydelser (1), særlig artikel 14, stk. 3, og
   ud fra følgende betragtninger:
   
               (1)
            
            
               Ved artikel 14 i direktiv 2011/24/EU fik Unionen til opgave at støtte og lette samarbejdet og udvekslingen af oplysninger mellem medlemsstater, der arbejder inden for et frivilligt netværk mellem de nationale myndigheder, der er ansvarlige for e-sundhed, og som er udpeget af medlemsstaterne (»e-sundheds-netværket«).
            
         
               (2)
            
            
               I henhold til artikel 14, stk. 3, i direktiv 2011/24/EU skal Kommissionen vedtage de nødvendige foranstaltninger til etablering og forvaltning af e-sundheds-netværket og til, at det fungerer på en gennemsigtig måde.
            
         
               (3)
            
            
               Da deltagelse i e-sundheds-netværket er frivillig, bør medlemsstaterne kunne blive medlemmer når som helst. Af organisatoriske hensyn bør medlemsstater, der ønsker at deltage, oplyse Kommissionen om deres hensigt på forhånd.
            
         
               (4)
            
            
               Personoplysninger vedrørende repræsentanter for medlemsstater, eksperter og observatører, der deltager i netværket, bør behandles i overensstemmelse med Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (2) og Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktivet om databeskyttelse inden for elektronisk kommunikation) (3).
            
         
               (5)
            
            
               I Rådets konklusioner fra 2009 om sikre og effektive sundhedsydelser gennem e-sundhed blev der slået til lyd for tilpasning af e-sundhed til sundhedsstrategier og -behov på EU-plan og nationalt plan ved direkte inddragelse af de nationale sundhedsmyndigheder. Med henblik herpå blev der i Rådets konklusioner også slået til lyd for en forvaltningsmekanisme på højt niveau, hvorefter der blev iværksat en fælles aktion (4) og et tematisk netværk som led i henholdsvis sundhedsprogrammet (5) og støtteprogrammet for ikt-politik under programmet for konkurrenceevne og innovation (6) (i det følgende benævnt »den fælles aktion« og »det tematiske netværk«). For at sikre koordinering, sammenhæng og overensstemmelse i arbejdet vedrørende e-sundhed på EU-plan og for at undgå dobbeltarbejde bør man sikre, at ovennævnte mekanisme på højt niveau fortsætter sit arbejde inden for rammerne af e-sundheds-netværket, for så vidt dette arbejde er foreneligt med netværkets mål i henhold til artikel 14, stk. 2, i direktiv 2011/24/EU, og knytte den fælles aktion og det tematiske netværk til e-sundheds-netværket.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 16 i direktiv 2011/24/EU —
            
         VEDTAGET DENNE AFGØRELSE:
   Artikel 1
   Genstand
   Ved denne afgørelse fastsættes de nødvendige foranstaltninger til etablering, forvaltning og drift af netværket af nationale myndigheder, der er ansvarlige for e-sundhed, jf. artikel 14, stk. 1, i direktiv 2011/24/EU.
   Artikel 2
   Opgaver
   1.   E-sundheds-netværket forfølger de mål, der er fastsat i artikel 14, stk. 2, i direktiv 2011/24/EU.
   2.   Med disse mål for øje arbejder e-sundheds-netværket tæt sammen med den fælles aktion og det tematiske netværk og bygger videre på de resultater, der er opnået i forbindelse med disse to aktiviteter.
   Artikel 3
   Medlemskab — udnævnelse
   1.   Medlemsstaternes myndigheder med ansvar for e-sundhed, der er udpeget af de medlemsstater, der deltager i e-sundheds-netværket, er medlemmer af netværket.
   2.   Medlemsstater, der ønsker at deltage i e-sundheds-netværket, giver Kommissionen og den nationale myndighed med ansvar for e-sundhed, som de har udpeget i overensstemmelse med artikel 14, stk. 1, i direktiv 2011/24/EU, skriftlig underretning om deres hensigt.
   3.   Hver national myndighed med ansvar for e-sundhed udnævner en repræsentant samt en suppleant til e-sundheds-netværket og oplyser Kommissionen herom.
   4.   Navnene på medlemsstaternes myndigheder offentliggøres i registret over Kommissionens ekspertgrupper og andre lignende enheder (»registret«).
   5.   Personoplysninger vedrørende repræsentanter for medlemsstater, eksperter og observatører, der deltager i netværket, indsamles, behandles og offentliggøres i overensstemmelse med direktiv 95/46/EF og 2002/58/EF.
   Artikel 4
   Forhold mellem e-sundheds-netværket og Kommissionen
   1.   Kommissionen kan rådføre sig med e-sundheds-netværket om alle e-sundhedsrelaterede spørgsmål i Unionen, især når det er nødvendigt for at yde vejledning til den fælles aktion og det tematiske netværk.
   2.   Ethvert medlem af e-sundheds-netværket kan tilråde Kommissionen at rådføre sig med e-sundheds-netværket om et specifikt spørgsmål.
   Artikel 5
   Forretningsorden
   E-sundheds-netværket fastsætter selv sin dagsorden ved simpelt flertal blandt sine medlemmer efter udkast fra Kommissionens tjenestegrene og efter samråd med de medlemsstater, der deltager i netværket.
   Artikel 6
   Drift
   1.   E-sundheds-netværket kan nedsætte undergrupper, der skal undersøge specifikke spørgsmål på grundlag af et mandat fra netværket. Sådanne undergrupper opløses, når deres mandat er opfyldt.
   2.   E-sundheds-netværket vedtager et flerårigt arbejdsprogram og et instrument til evaluering af gennemførelsen af dette program.
   3.   Medlemmerne af e-sundheds-netværket og deres repræsentanter samt indbudte eksperter og observatører skal overholde deres forpligtelser vedrørende tjenestehemmeligheder, jf. traktatens artikel 339 og gennemførelsesbestemmelserne hertil, og Kommissionens sikkerhedsforskrifter vedrørende beskyttelse af EU-klassificerede oplysninger, jf. bilaget til Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (7). Tilsidesætter de disse forpligtelser, kan formanden for e-sundheds-netværket træffe alle relevante foranstaltninger.
   Artikel 7
   E-sundheds-netværkets sekretariat
   1.   Kommissionen varetager sekretariatsopgaverne for e-sundheds-netværket.
   2.   Andre tjenestemænd i Kommissionen med interesse i e-sundheds-netværkets og dets undergruppers aktiviteter kan deltage i deres møder.
   3.   Kommissionen offentliggør relevante oplysninger om e-sundheds-netværkets aktiviteter enten i registret eller via et link fra registret til et særligt netsted.
   Artikel 8
   Mødeudgifter
   1.   Kommissionen yder ikke vederlag for det arbejde, der udføres af deltagerne i forbindelse med e-sundheds-netværkets aktiviteter.
   2.   Deltagernes rejse- og opholdsudgifter i forbindelse med e-sundheds-netværkets aktiviteter refunderes af Kommissionen efter de i Kommissionen gældende bestemmelser.
   Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.
   Artikel 9
   Ikrafttrædelse
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 22. december 2011.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 88 af 4.4.2011, s. 45.
   
      (2)  EFT L 281 af 23.11.1995, s. 31.
   
      (3)  EFT L 201 af 31.7.2002, s. 37.
   
      (4)  Fælles aktion vedrørende initiativet e-sundheds-governance, jf. »Commission Decision C(2010) 7593 of 27 October 2010 on the awarding of grants for proposals for 2010 under the second Health Programme (2008-2013)«, kontraktnummer 2010/2302.
   
      (5)  Europa-Parlamentets og Rådets afgørelse nr. 1350/2007/EF af 23. oktober 2007 om oprettelse af andet EF-handlingsprogram for sundhed (2008-2013) (EUT L 301 af 20.11.2007, s. 3).
   
      (6)  Europa-Parlamentets og Rådets afgørelse nr. 1639/2006/EF af 24. oktober 2006 om et rammeprogram for konkurrenceevne og innovation (2007-2013) (EUT L 310 af 9.11.2006, s. 15).
   
      (7)  EFT L 317 af 31.12.2001, s. 1.